**ฉบับที่ 5/2567 วันที่ 28 กุมภาพันธ์ 2567**

**“สคร. เร่งการเบิกจ่ายงบลงทุนปี 2567 เพื่อขับเคลื่อนเศรษฐกิจอย่างต่อเนื่อง”**

 **นายธิบดี วัฒนกุล ผู้อำนวยการสำนักงานคณะกรรมการนโยบายรัฐวิสาหกิจ (สคร.)** เปิดเผยว่า
รัฐวิสาหกิจที่ สคร. กำกับดูแลโดยตรงและมีการเบิกจ่ายงบลงทุนมีจำนวน 43 แห่ง โดยแบ่งเป็น 2 กลุ่ม ได้แก่ รัฐวิสาหกิจที่ใช้ปีบัญชีตามปีงบประมาณ (รัฐวิสาหกิจปีงบประมาณ) และรัฐวิสาหกิจที่ใช้ปีบัญชีตามปีปฏิทิน (รัฐวิสาหกิจปีปฏิทิน) โดยในปี 2567 รัฐวิสาหกิจมีการเบิกจ่ายงบลงทุนจนถึงเดือนมกราคม 2567 จำนวน 38,551 ล้านบาท หรือคิดเป็นร้อยละ 123 ของแผนการเบิกจ่าย ประกอบด้วยการเบิกจ่ายงบลงทุนของรัฐวิสาหกิจปีงบประมาณ (ตั้งแต่เดือนตุลาคม 2566 - เดือนมกราคม 2567) 34 แห่ง จำนวน 32,293 ล้านบาท หรือคิดเป็นร้อยละ 116 ของแผนการเบิกจ่าย และรัฐวิสาหกิจปีปฏิทิน (เดือนมกราคม 2567) 9 แห่ง จำนวน 6,258 ล้านบาท หรือคิดเป็นร้อยละ 182 ของแผนการเบิกจ่าย ทั้งนี้ รัฐวิสาหกิจปีงบประมาณที่เบิกจ่ายได้ไม่ต่ำกว่าร้อยละ 95 ของแผนการเบิกจ่ายและมีมูลค่าสูงสุด 3 อันดับ ได้แก่ การรถไฟแห่งประเทศไทย (รฟท.) การรถไฟฟ้าขนส่งมวลชนแห่งประเทศไทย (รฟม.) และการประปานครหลวง และรัฐวิสาหกิจปีปฏิทินที่เบิกจ่ายได้ไม่ต่ำกว่าร้อยละ 95 ของแผนการเบิกจ่ายและมีมูลค่าสูงสุด 3 อันดับ ได้แก่ การไฟฟ้าฝ่ายผลิตแห่งประเทศไทย บริษัท ปตท. จำกัด (มหาชน) และการไฟฟ้าส่วนภูมิภาค

**ผลการเบิกจ่ายงบลงทุนของรัฐวิสาหกิจประจำปี 2567**

**(ณ สิ้นเดือนมกราคม 2567)**

หน่วย : ล้านบาท

|  |  |  |  |
| --- | --- | --- | --- |
| **รัฐวิสาหกิจ** | **แผนการเบิกจ่าย** | **ผลการเบิกจ่าย** | **ผลการเบิกจ่าย/แผนการเบิกจ่าย** |
| **ปีงบประมาณ (ต.ค. 66 – ก.ย. 67)****จำนวน 34 แห่ง (4 เดือน)** | 27,817 | 32,293 | ร้อยละ 116 |
| **ปีปฏิทิน (ม.ค. 67 – ธ.ค. 67)****จำนวน 9 แห่ง (1 เดือน)** | 3,432 | 6,258 | ร้อยละ 182 |
| **รวม 43 แห่ง** | 31,249 | 38,543 | ร้อยละ 123 |

**นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ** กล่าวเพิ่มเติมว่า โครงการลงทุนขนาดใหญ่ที่สำคัญสามารถเบิกจ่ายได้สูงกว่าแผน อาทิ โครงการรถไฟฟ้าสายสีม่วง ช่วงเตาปูน - ราษฎร์บูรณะของ รฟม. โครงการรถไฟความเร็วสูงไทย - จีน ระยะที่ 1 (ช่วงกรุงเทพมหานคร - นครราชสีมา) ของ รฟท. และโครงการทางวิ่งเส้นที่ 3 ท่าอากาศยานสุวรรณภูมิของบริษัท ท่าอากาศยานไทย จำกัด (มหาชน)

**นายธิบดี วัฒนกุล ผู้อำนวยการ สคร.** กล่าวสรุปว่า การเบิกจ่ายงบลงทุน ณ สิ้นเดือนมกราคม 2567 เป็นผลการเบิกจ่ายของรัฐวิสาหกิจปีงบประมาณ 4 เดือน ซึ่งคิดเป็นร้อยละ 26 ของกรอบงบลงทุนทั้งปี
และผลการเบิกจ่ายของรัฐวิสาหกิจปีปฏิทิน 1 เดือน คิดเป็นร้อยละ 5 ของกรอบงบลงทุนทั้งปี ทั้งนี้ สคร.
จะกำกับติดตามการเบิกจ่ายงบลงทุนของรัฐวิสาหกิจอย่างใกล้ชิด เพื่อให้รัฐวิสาหกิจสามารถเบิกจ่ายงบลงทุนให้เป็นไปตามเป้าหมาย และเป็นส่วนสำคัญในการสนับสนุนการเติบโตทางเศรษฐกิจและเพิ่มความสามารถ
ในการแข่งขันของประเทศต่อไป